**Ministru kabineta noteikumu projekta „Grozījums Ministru kabineta 2007.gada 8.maija noteikumos Nr.297 „Rīgas Celtniecības koledžas nolikums” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts (turpmāk – projekts) izstrādāts saskaņā ar Augstskolu likuma 10.1 panta pirmo daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Rīgas Celtniecības koledža (turpmāk – koledža) ar 2014.gada 1.janvāri ir likvidētās Rīgas Būvniecības vidusskolas izglītības programmu, funkciju, tiesību, saistību, prasību, finanšu līdzekļu, bilancē esošās kustamās mantas, lietvedības un arhīva pārņēmēja (Ministru kabineta 2013.gada 24.septembra rīkojums Nr.436). Pamatojoties uz minēto, koledžai 2014.gada 28.janvārī ir izsniegtas licences četru no likvidētās Rīgas Būvniecības vidusskolas pārņemto izglītības programmu īstenošanai, no kurām divas ir profesionālās vidējās izglītības programmas, bet divas – arodizglītības programmas. Ar Izglītības kvalitātes valsts dienesta 2014.gada 18.februāra lēmumu koledžai ir izsniegtas augstākminēto programmu akreditācijas lapas.  Ņemot vērā, ka Ministru kabineta 2007.gada 8.maija noteikumos Nr.297 „Rīgas Celtniecības koledžas nolikums” (turpmāk – Nolikums) kā izglītības iestādes darbības virziens nav paredzēts arodizglītības īstenošana, kā arī Nolikuma 32.punktā minētā struktūrvienība „Rīgas Celtniecības koledžas vidusskola”, kas īsteno profesionālās vidējās izglītības programmas, ar Izglītības kvalitātes valsts dienesta 2013.gada 28.janvāra lēmumu Nr.2-26/39 „Par izglītības iestādes svītrošanu no Izglītības iestāžu reģistra” ir izslēgta no Izglītības iestāžu reģistra, bet turpina savu darbību kā koledžas struktūrvienība, un tās nosaukums „Rīgas Celtniecības koledžas vidusskola” var būt maldinošs un radīt iespaidu par struktūrvienību kā par patstāvīgu Izglītības iestāžu reģistrā reģistrētu izglītības iestādi, Izglītības un zinātnes ministrija (turpmāk – ministrija) ir sagatavojusi projektu, kurā precizēti koledžas darbības virzieni un struktūrvienības, kas koledžā īsteno profesionālo vidējo izglītību un arodizglītību, nosaukums.  Ņemot vērā, ka struktūrvienība salīdzinājumā ar koledžas līmeņa izglītību īsteno zemākas pakāpes izglītību, tai ir savs pedagogu štatu saraksts, zemākā līmeņa profesionālās izglītības programmas tiek finansētas no valsts budžeta apakšprogrammas profesionālās izglītības iestādēm, atšķirīga salīdzinājumā ar koledžām ir izglītības finansēšanas kārtība, struktūrvienībai ir sava padome, tā ir organizatoriski un finansiāli nošķirta no koledžas. Tajā pašā laikā tas nenozīmē, ka struktūrvienība ir nodalīta teritoriāli. Gan koledžas studenti, gan struktūrvienībā izglītojamie vienādā mērā izmanto koledžas infrastruktūru – auditorijas, laboratorijas, aprīkojumu u.c. |
| 3. | Projekta izstrādē iesaistītās institūcijas | Ministrija, koledža |
| 4. | Cita informācija | Nav. |

|  |  |  |
| --- | --- | --- |
| II. Tiesību akta projekta ietekme uz sabiedrību, tautsaimniecības attīstību  **un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Koledžas struktūrvienībā, kas īsteno profesionālo vidējo izglītību un arodizglītību, izglītojamie – apmēram 350 audzēkņi. |
| 2. | Tiesiskā regulējuma ietekme uz tautsaimniecību un administratīvo slogu | Projekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Projekts nerada papildu administratīvo izmaksu slogu. |
| 4. | Cita informācija | Nav. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Grozījumi Nolikumā atbalstīti koledžas padomes 2014.gada 5.marta sēdē. |
| 2. | Sabiedrības līdzdalība projekta izstrādē | Projekts šo jomu neskar. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav. |

|  |  |
| --- | --- |
| **VII. Tiesību akta projekta izpildes nodrošināšana un tās ietekme uz institūcijām** | |
| Projekta izpildē iesaistītās institūcijas | Ministrija, koledža |
| Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| Cita informācija | Nav |

*Anotācijas III, IV ,V sadaļa - projekts šīs jomas neskar.*

Izglītības un zinātnes ministre I.Druviete

16.06.2014 11:01

530

I.Rotberga, 67047824

izolde.rotberga@izm.gov.lv